作者：杨泽民
词牌/韵律：浪淘沙慢

paragraphs: 禁城外，青青细柳，翠拂高堞。
征鼓催人骤发。
长亭渐觉宴阕。
情绪似丁香千百结。
忍重看、手简亲折。
听怨举离歌寄深意，新声更清绝。
心切。
暮天塞草烟阔。
正乍裛轻尘，新睛后，汨汨清渭咽。
闻西度阳关，风致全别。
玉杯屡竭。
思故人千里，唯同明月。
扶上雕鞍还三叠。
那堪第四声未歇。
念蟾魄、能圆还解缺。
况人事、莫苦悲伤悴艳色。
归来复见头应雪。